khistorydata/jeongjo-sjw-relations huggingface dataset:
정조 12년
李在學以備邊司言啓曰取見右通禮禹禎圭疏陳冊子則其一守令擇差之議也以爲守令者生民之休戚係焉爲任甚重八路差遣太半是蔭官而只以地處高下定其優劣苟然注擬且殿最則殘文冷武無援者外例置上考繡衣臺閣之論彈亦如是故勢吏則貪虐不法民受其殃而無路訴冤蓋蔭官多出於閥閱與方伯或爲執友或爲姻親有疵不論直須瓜遞則殘文冷武之必置下考者實非治績之有遜於勢吏也議者皆謂以八路諸郡竝爲三年窠必以文蔭武交遞則生民庶可少蘇云其言有理雖有汚吏之貪虐無過三年而代來之人如得良吏則六年之間一暴一仁民之受殃庶不甚痼從今以往一竝依此例文蔭武交差而雖有五考五上者勿令陞遷考其實績之有無以爲進退之地且於殿最開拆之後別般詳探於連次居上之邑若其題目與治相左道臣論以重律云矣守令差除要在得人得人之道又在銓曹今此文蔭武交差限三年定窠之說蓋出於痛苦之言而亦非所謂得人之道也大抵武蔭雖有定窠而文官無不可爲之窠且文武互差自有元定之邑十窠變通又是權宜之政則今何必通蔭官而交差乎雖三年定窠不得人則一日可悶苟得人則六年猶淺一倂限以五考只見其無益而有害至於黜陟之不公廉防之循私責在道臣及御史道臣御史竝得其人守令臧否自可立判又何必於常規之外創出五考勿遷別岐詳探之法乎似此數條意非不美事有難便竝置之仍爲申飭銓曹凡係守令差遣之際勿拘顔情一循公議必以可堪百里者另加擇擬廉吏則奬陞墨倅則斥黜又令方伯考績毋負按節之本意繡衣銜命克遵持斧之遺制則爲守令者不患不得人而亦可以警惕淬礪竝以此分付銓曹及諸道道臣繡衣可合人每於歲首必以公明鍊達者抄擇啓下用畀無時按廉之責何如傳曰允
정조 12년
洪仁浩以刑曹言啓曰昨日動駕時西部居進士李寅默擊錚於衛外故取考其原情則以爲渠之母山塋域遭安錫良偸埋之變渠兄安默再度擊錚判付內令山在官決給事爲敎渠之兄弟更訴道臣則嚴題退斥故又訴於山在官則該牧使亦爲退斥至冤莫伸乞降處分云矣此事旣係四件內則所當捧供以入而今七月因其兄安默擊錚判付內山訟亦四件內當籲之事苟有可冤一籲再籲不得不備陳本情豈至爲大罪而此訟段曲直之在彼在此姑無論間有侵詆道伯之語堂陛所在豈或泛看朝家處分風化爲先其爲土民班賤何間擊錚人所當嚴治而事屬爲親今姑參酌自本曹以此意嚴飭分付原供辭勿施更待平說穩陳後令山在官決給事分付該道事判下故自本曹依判下發關分付於該道則在渠道理泣訴營邑以待決給而稱以營邑之退斥張皇論列又縱其弟換面迭出一籲再籲極涉無嚴李寅默猥越之罪當爲照勘而事屬爲親參酌放送至於本訟則依前判下從公決給俾無更鬧之弊事分付道臣何如傳曰允
정조 12년
洪仁浩以刑曹言啓曰昨日動駕時慶尙道大丘居良人崔昌祿衛外擊錚所當捧供以入而渠父尙崙與南慶老等僞造關文及圖署出沒列邑侵虐寺奴婢徵錢勒贖多至數千橫斂流毒殆遍一道而及其現發推覈之時尙崙貿得黃蜜假作印樣模出篆文使慶老指揮刻出而若有差誤處則尙崙隨便敎刻之狀參看諸招同然一辭又因本道錄啓判付內篆畫刻出之際尙崙隨手指揮不待慶老發明之言而同謀人之招亦以爲然尙崙嚴刑得情慶老以隨從律減死勘放事判下則尙崙之尙今抵賴已極狡惡而敢生死中求生之計縱子呼籲屢煩天聽者究厥情狀尤極兇獰原情勿施昌祿猥越之罪自臣曹考律嚴勘何如傳曰事係爲父參酌原情勿施可也
정조 12년
洪仁浩以刑曹言啓曰昨日動駕時全羅道全州居幼學李徽鑑擊錚於衛外所當捧供而徽鑑之父基正臺啓論列罪名至重而罰止竄配可謂末勘則在渠道理固當縮服感頌之不暇而丙午冬徽鑑乃敢肆然鳴金處分未下而今年五月又復犯蹕故自本曹以照勘之意草記蒙允以渠釁累兩次瀆籲已萬萬縱恣而纔過數朔又有此擧有若尋常罪囚之冤屈者然近來隄防不嚴此等覬覦之徒敢生僥倖之望一籲再籲若是無難此不嚴懲如徽鑑者將接跡而起其在折亂萌杜後弊之道不可以四件事而每每容貸原情勿施李徽鑑自臣曹從曹勘處何如傳曰原情勿施可也
정조 12년
洪仁浩以刑曹言啓曰昨日動駕時慶尙道禮安居童蒙金季孫擊錚於衛外故取考其原情則以爲渠父去年適逢星州人宋五錫於京居食主人家則五錫言內本州禪石寺卽大君四位王子八位封胎之所也胎室創建之時要爲守護之道給復十六結大小紙役各項雜役永爲頉給無弊擧行矣人心不古使其僧徒不得守護至於荒廢之境康熙癸巳自宗親府祗承聖敎修節目成完文以給而劃給之結卜不歸寺中頉給之紙役更侵寺中吾欲擊金上言以爲矯革之道而春曹關文無錢未出汝以同道之義給下去之錢云渠父出給七十三兩後偕到寺中元無信藉弊痼如前此則五錫憑藉欺人之致也渠父一自見欺之後仍成心疾出沒鬼關强作喉言曰汝若登聞守護胎室一自完文則吾病自瘳國法自伸吾錢可推云故病父之言不可不從跋涉呼籲云矣當初季孫父行一之貸錢於宋五錫者不過見欺於五錫五錫趁不備償則呈訴營邑未爲不可而今此季孫外藉爲父之言內售徵錢之計致有此驚動天聽之擧揆以民習萬萬痛惡原情勿施其猥越之罪自臣曹照律嚴勘何如傳曰民習萬萬可駭下送本道監營査處可也
정조 12년
洪仁浩以刑曹言啓曰昨日動駕時全羅道咸悅居聖堂倉漕軍李福善等擊錚於衛外故取考其原情則以爲聖堂漕運有五弊其弊專在群山之兼領裝載之不能以時發行之不得乘便船多敗傷人或渰死也兩邑船隻一時竝發當淺灘狹磯則無可泊之所雖風和浪靜有相觸之患一有獰風怒濤則雖有千軍不容人力是衆船竝進一人兼領之致也兩倉之船雖曰聯纜格卒自有彼此群山不遑聖堂聖堂不遑群山務以爭先一有致敗則雖無事之船牽拘不發互相呼冤是所管旣有彼此格卒不嘗符合之致也及其到京上納聖堂之米不如群山則必也推諉於咸悅京倉下屬視若無主之物奸濫無比是捧稅旣有各倉而使他兼納之致也千里水路群山之船先占安處聖堂之船必居其後不辭安危是一體漕船而勢有主客之致也裝載之際官屬之誅求於各船殆將數千金準載後領付群山則鎭屬之徵索米錢必充其慾不然誣訐鎭將絏之棍之必逞其憾漕卒無以應求或至犯用國穀初爲邑吏之所侵終被鎭屬之所困伏乞兩倉漕船勿復兼領使本官領納云矣福善敢以四件外事無難瀆擾者揆以民習誠極無嚴狀頭自臣曹考律勘處而至於邑鎭所屬之誅求討索果如所供則不可不痛禁矯革且漕運一款事係變通有非臣曹所可擧行竝令戶惠廳從長稟處何如傳曰已有日前戶判筵奏出擧條不待處決如是鳴錚民習可駭下送該道使之査處可也
정조 12년
洪仁浩以刑曹言啓曰昨日動駕時尙衣院驄匠洪德智擊錚於衛外故取考其原情則以爲渠等以至殘至微數十餘匠手上奉國役而本無應料受價之事惟是外方驄物主管賣買者以其關西關北濟州加德之物爲業將至屢百餘年之久而元無是非之端床廛市民輩忽生榷利兼竝之計辛丑年潛自挾書於平市署市案遽然若自己之業凡於物種各有其主名色亦有判異彼廛之物此廛不得賣買各廛通行之規而廛人之如是橫占其果成說乎且物種言之床廛物種乃是千百工之物種渠等之物種乃是單物種也以其千百之物件猶不滿無厭之慾今此單物種如是橫奪是可忍也孰不可忍也屢百餘年傳來之業見失於彼廛殆不能自存冒死仰瀆依前復業俾保殘命云矣玆事月前驄匠輩與床廛民人相訟本曹故取見訟案則驄帽宕巾賣買一款各自以爲主互相爭辨而又考市案則辛丑年間因床廛人等訴自本署驄帽宕巾果爲添錄矣市案所錄各廛物種自有其主事不當續續添錄以啓爭端而今以添錄一事觀之則驄帽宕巾似非市民之物種而問之匠人則但曰渠等手造之物故自前次知而元無可據公文云今若專屬於床廛則匠人以失業爲冤專屬於匠人則市民以失利爲冤前判書臣金鍾秀決辭中毋論驄匠與廛人隨得行賣無相禁斷云者事甚便當而今此驄匠輩敢生榷賣之計有此煩籲之擧者萬萬猥越原情勿施狀頭人自臣曹考律嚴勘何如傳曰似此幺麽之事焉敢擊錚民習可駭令該院査出慫慂人移送本曹嚴勘可也
정조 12년
洪仁浩以刑曹言啓曰昨日動駕時西部居良人朴泰俊擊錚於衛外故取考其原情則以爲渠父允文以春坊書吏丙申移差戶曹庫直與庫直徐碩昌同爲銀色而甲辰冬勅使時銀子二千兩勅需次自封不動庫移來於行用庫時渠父則以應辦色在分戶曹擧行碩昌則持銀子來往本曹而以銀品之甚下還爲入庫仍捧白木廛吹鍊銀用勅需矣乙巳碩昌謂渠父曰吾有用處行用庫所在銀二千兩中二百兩暫欲貸用云渠父無數言責使不敢下手矣其後碩昌以紅木褓裹某物使白木廛人朴慶俊帶腰出送故渠父不勝驚駭謂碩昌曰汝行此竊盜之事情跡若綻首領何保碩昌哀乞以從速還入渠父不忍自言殺人矣丙午春傳掌時碩昌出封不動銀與不用勅需銀欲爲相換伊時色郞生疑開見則一千五百兩都是鍮鑞故郞廳持往判書家以告事狀而判書以兩庫直處徵捧事分付又汰本役渠父盡賣家産僅納二千五百兩未納者爲七百餘兩而渠父無路畢納閱月拘囚人命將死渠等不勝痛冤乃以碩昌前後奸狀悉陳於判書仍爲査問則碩昌以二百兩出去事箇箇自服題辭內碩昌旣已吐實究厥情狀無所不爲允文未捧錢七百兩碩昌處徵捧云故碩昌仍爲畢納此一款乃碩昌行賊之眞贓而到今碩昌生涯自如渠父東西丐乞尙在偸盜未分之科伏乞爲父雪冤云矣若如原情內辭緣則官庫偸弄罪固不輕而伊時該曹只徵其所逋之數仍不勘罪者必有委折且其父允文旣汰本役之後數千金不些之物無辭備納者必有所犯而然到今年久之後全諱事實縱子煩龥極涉猥越原情勿施其罪狀自臣曹照律勘處何如傳曰民習可駭似此幺麽之事何敢登聞雖曰事係爲父不可聽理依草記嚴治近來擊錚之弊少息今番忽如是夥然何也原供辭勿施可也
정조 12년
刑曹啓目擊錚人驪州居良女韓一丹原情云云所供如此上裁何如判付啓壓良之禁法典至嚴令道臣各別詳査狀聞爲良如敎又啓目擊錚人龍崗居幼學金思訥原情云云所供如此上裁何如判付啓爲子孫以祖先褒奬事上言筵臣每請勿施雖不立法防禁而擊錚異於上言尤有不可向因領相所奏以屢呈營邑知其公議之信然然後使之回啓是如乎以此上言觀之其說雖不可謂無是旣有定式分付道伯詳探輿議更考文跡治理狀聞事分付爲良如敎又啓目擊錚人舒川居幼學白始珩原情云云所供如此上裁何如判付啓下送該道使之査處俾無更外之弊爲良如敎又啓目擊錚人昌原居幼學金達宗原情云云所供如此上裁何如判付啓鄭駿采濫酷之說有口皆傳無人不知至徹於筵席今果有此鳴冤之擧以此原情較其傳言可謂節節符合兺不喩土民之構誣城主雖關風化以子而爲父復讎卽亦倫綱之大節言之擇不擇何必較論令道伯親執嚴査斯速狀聞後稟處昌原爲俗雖曰難信駭擧怪政何益於矯救而莅官以後專事悖戾此外擧措道伯亦豈不問竝以應問各人處發問目詳査以聞如有疎漏道伯難免其責以此意一體嚴飭爲良如敎又啓目擊錚人昌原居幼學金龍煥原情云云所供如此上裁何如判付啓纔判他供又見此供濫殺濫刑委折令道伯親執査實狀聞金國臣所爲果如其言如許亂倫悖常之漢不可不如法痛繩以償其叔之冤死一體詳査以聞事分付爲旀所謂鄭泰元段旣稱宰相傔人則其矣所犯之若此明若觀火捉來査實後爲先遠配絶島以懲京中牟利輩虐民之習其餘作俑諸漢一體痛治大抵司圃署之名以圖得庄土貽弊之端不一而足以現發於登聞文字觀之不啻屢次該提調卽作故人雖不必追勘而前後以庄土望定之奸弊多端無論宮房營門衙門若無啓下行會無得許施雖於已啓下之事如有不實竝與陳告人重治昭載受敎且載通編外方之只憑該署關文如是擧行極爲駭然自卿曹以此意謄關八道兩都仍令各其道伯申飭列邑後復以非啓下公事雖啓下公事明知其不實不卽報營如法請勘則聽理守令令該府拿來當以制書有違之律論不飭之道伯難免其責以此措辭行會擧行形止竝以狀聞事分付爲良如敎
정조 12년
戊申八月十八日申時上御重熙堂同副承旨入侍時同副承旨洪仁浩記事官金孝建李相璜金祖淳以次進伏訖上命書傳敎曰兩司呈告及在外未署經人員竝許遞今日政差出待下批牌招察任命退諸臣以次退出
정조 12년
戊申八月十八日酉時上御重熙堂右承旨與有司堂上入侍時右承旨徐鼎修記事官金孝建尹行任金祖淳有司堂上徐有隣以次進伏訖有隣曰訓局船逗留之弊釐正事議于該營都提擧更爲回啓事命下矣依下敎就議于都提擧臣金致仁則以爲訓局船弊端不一而足論以大經大法則罷之固當而旣曰不虞之備又是添餉之資則有難遽然革罷然船人所以不計早晩憑藉逗留者專在帖文若祛帖文一事則可使諸般弊端自歸釐革而至於初運則以其有再運之故自當趁期下去雖給帖文不至爲害至於再運則毋論某邑預給帖文之後進退遲速惟意所欲甚或至於先運他穀而後始載晩時裝發蓋以此也再運帖文若不成給仍令船主隨邑逢載則旣無憑藉莫敢逗留往來之惟恐或後必與私船無異從今以後所謂帖文初運時則依例成給再運時則無得擧論事嚴飭訓局定式施行似合事宜云訓局船旣不得革罷而欲除一分之弊則依大臣議施行之外更無他道所當以此回啓而適登筵席敢此仰達矣上曰依爲之命退諸臣以次退出
정조 12년
兼都承旨沈豐之坐行左承旨李在學坐直右承旨徐鼎修坐左副承旨尹行元藥院直右副承旨申光履坐直同副承旨洪仁浩坐注書金孝建仕直一員未差假注書李貞運藥院直事變假注書尹寅基仕
정조 12년
傳于申光履曰同副承旨入侍
정조 12년
以持平李光鉉牌不進罷職傳旨傳于洪仁浩曰只推更爲牌招
정조 12년
以持平李光鉉再牌不進罷職傳旨傳于洪仁浩曰新通之人無端再違揆以事體不但未安事異常例不可例飭務安縣監除授使之當日辭朝此傳旨勿施時任縣監遞付京職
정조 12년
傳于李在學曰右副承旨與務安縣監入侍
정조 12년
兩司前望單子入之執義宋銓掌令李穦持平吳泰彦司諫金復休正言黃㮋李光培落點
정조 12년
洪仁浩啓曰新除授司諫金復休方在被謫蒙放中何以爲之敢稟傳曰蕩滌敍用
정조 12년
以執義宋銓持平吳泰彦司諫金復休牌不進罷職傳旨傳于申光履曰只推
정조 12년
李在學以吏曹言啓曰來己酉式年監試初試試官當爲磨鍊擬入而參判趙鼎鎭未肅拜令政院牌招以爲同參之地何如傳曰允先擬望後謝恩
정조 12년
傳于李在學曰試望中時任玉堂勿爲出牌其代更爲擬入
정조 12년
申光履以吏曹言啓曰今此監試初試試官今方磨鍊以入而前校理鄭萬始時無職名令該曹口傳付軍職何如傳曰允
정조 12년
備忘記命牌則書進謂有情勢身獨不入事體所在萬萬駭然向來處分出於爲世道靖囂俗之意但當含畏何敢言情勢二字乎且此試事又況往復乎以此以彼不可仍置仍置之故看者當者認爲未出場反有害於世道囂俗試官鄭萬始安奇察訪除授使之當日辭朝時任察訪遞付京職
정조 12년
以承旨趙衍德拿處傳旨傳于洪仁浩曰分揀
정조 12년
以京畿監司狀啓高陽郡館宇修繕事傳于洪仁浩曰小邑鉅役如是速完新備改建間數不但近百墻垣修築亦過此數監董捐補人等效勞之誠極爲可嘉來頭動駕自可臨觀則實蹟有無更何考察不必下該曹回啓依前例竝施加資之典土校一人賞加且以地方官言之曾聞東郡治績於舊伯如非十分勤幹豈能課督乃爾特爲陞敍以勵他邑守令事回諭
정조 12년
洪仁浩以兵曹言啓曰卽接宣傳官廳所報則宣傳官柳殷鉉以涉疑之疾不得供職云實病旣如是則侍衛之任不可等待其差歇今姑改差何如傳曰允
정조 12년
洪仁浩以兵曹言啓曰今八月二十日文臣朔試射日次而內外中日旣已停止不得爲之之意敢啓傳曰知道
정조 12년
李在學以禮曹言啓曰今此己酉式年監試初試一所設場於本曹矣上直郞廳依例朝房直宿之意敢啓傳曰知道
정조 12년
申光履以刑曹言啓曰因慶尙道昌原民人金龍煥擊錚原情判付內鄭泰元段旣稱宰相傔人其矣所犯之若此明若觀火捉來査實後爲先遠配絶島以懲京中年牟輩虐民之習其餘作俑諸漢一體痛治事命下矣鄭泰元及作俑人朴世應等發刑差窺捕則俱已下往昌原地姑未上來云今方發關該道待捉來更爲査實作俑諸人依判付擧行之意敢啓傳曰知道
정조 12년
戊申八月十九日未時上御重熙堂同副承旨入侍時同副承旨洪仁浩記事官金孝建金鳳顯金祖淳以次進伏訖上命書傳敎曰在外臺諫許遞前望單子入之待下批牌招察任命退諸臣以次退出
정조 12년
戊申八月十九日酉時上御誠正閣右副承旨與務安縣監入侍時右副承旨申光履假注書李貞運記注官金鳳顯記事官金祖淳務安縣監李光鉉以次進伏訖上曰務安縣監進奏職姓名可也光鉉進奏上曰下去須勉爲之也上敎光履曰春桂坊時事尙能思之否光履曰雖在蟄伏之中下情不勝耿結矣上曰自何年不得從宦耶光履曰庚寅五月所遭後更不得從宦矣上曰向聞浪傳謂以不在世矣從後聞之始知其不然矣光履曰再次恩敎十行鄭重不勝感泣矣命退諸臣以次退出
정조 12년
兼都承旨沈豐之藥院直行左承旨黃昇源未肅拜右承旨李亨元坐直左副承旨徐鼎修坐直右副承旨尹行元坐同副承旨洪仁浩坐注書金孝建病一員未差假注書李貞運藥院直趙台榮仕直事變假注書尹寅基仕
정조 12년
洪仁浩啓曰大司成金載瓚除拜後過三日不爲出肅依定式推考警責仍卽牌招察任何如傳曰允
정조 12년
以次對進不進單子傳于洪仁浩曰懸病備堂牌招
정조 12년
傳于徐鼎修曰右承旨入侍
정조 12년
傳于洪仁浩曰軍士房承旨入侍
정조 12년
傳于徐鼎修曰守禦使入侍
정조 12년
有政吏批判書吳載純進參判趙鼎鎭牌不進參議李時秀進同副承旨洪仁浩進以李益運爲兵曹正郞申大龜爲佐郞徐有防爲同經筵李允迪爲兼律學敎授再政安奇察訪鄭萬始保安察訪金敬吾相換
정조 12년
兵批判書李在簡進參判具㢞參議宋鍈病參知柳誼入直行左承旨李在學進以李東遇爲曹司五衛將沈鑏爲宣傳官副護軍權啓學李益成李守貞崔䄷李禹鉉李漢興徐秉德尹行履李身晦成頴趙有臣副司直李東顯李義綱李弘稷權恢鄭澤孚副司果柳誨尹悌東趙貞相鄭宅東吳鼎源金載遂李錫夏
정조 12년
徐鼎修啓曰抄啓文臣親試明日爲之事命下矣處所以何處爲之乎敢稟傳曰便殿爲之
정조 12년
承旨前望單子入之安聖彬沈煥之落點
정조 12년
徐鼎修啓曰右承旨安聖彬牌不進同副承旨沈煥之時在任所坐直無人右副承旨洪仁浩方在城外不得請牌左承旨牌招入直何如傳曰允在外承旨許遞
정조 12년
以右承旨安聖彬牌不進罷職傳旨傳于徐鼎修曰昨聞有病意謂已差今又違牌可知其難强許遞與未差之代前望單子入之待下批牌招察任
정조 12년
承旨前望單子入之黃昇源李亨元落點
정조 12년
以禁府都囚徒傳于徐鼎修曰張東源考律草記放送張泳待時僉使拿來考律草記勘放
정조 12년
徐鼎修以漢城府言啓曰涉疑疾方痛死亡之類令各部兩署更加摘奸後報來故列錄書入之意敢啓傳曰知道
정조 12년
洪仁浩以兵曹言啓曰今八月二十一日武臣賓廳講書日次而內外中日旣已停止不得爲之之意敢啓傳曰知道
정조 12년
洪仁浩以義禁府言啓曰豐基前官現告事未免斑駁首犯年條無以溯考云則丁亥以後因循守令之獨勘本律甚無義其中已作故者亦有之以此以彼宜用堤川之例令該府取考伊時處分傳敎爲之事命下矣取考伊時傳敎則昨年十二月十一日忠淸監司狀啓堤川縣還穀單代捧守令論罪事傳曰單代捧旣不知眆自何年則以三十年爲限者未免硬定以今狀本現告觀之生存不過如干人石數又最少以此以彼勘律太涉斑駁此狀啓還下送依狀請寬限收殺後形止轉報廟堂事回諭爲敎矣豐基前郡守李光沂姜柱河丁範祖崔夢嵒李漢一李大永等因慶尙監司金光默狀啓俱以還穀因循掩置罪方在姑放中竝卽放送原狀啓令政院還爲下送本道代捧穀物依堤川例寬限收殺後轉報廟堂事分付道臣何如傳曰允
정조 12년
洪仁浩以義禁府言啓曰保放罪人張東源考律草記放送事命下矣張東源傳旨內潛斫外南山松木五株使近處民人輸納其家因事現發矣以禁松之官而犯偸松之罪者萬萬駭然令該府拿問處之罪取考律文則大典通編禁制條有曰京城十里內生松元株一株以上枯松元株二株以上犯斫者竝杖一百徒三年推斷條有曰犯私罪杖一百以上決杖告身盡行追奪雜令條有曰王府決杖者代以金贖矣張東源杖一百收贖告身盡行追奪黃海道信川郡元山驛徒三年定配而以傳旨內辭意具罪目依例發遣府羅將押送配所何如傳曰允如有功議各減一等
정조 12년
大司憲趙瑍疏曰伏以居諸易得文禧廟祥禫奄過筵几已撤臣民摧慟曷有其極伏況我殿下情篤止慈悲纏罔涯觸境增傷何以堪抑臣無任焦泣憂慮之至嗚呼國讎未復已乖春秋之義至痛未洩徒增歲月之感瞻言東闈离輝永祕菀彼南阡墓木已拱群情莫不憤冤而殿陛之力爭無聞廷論殆近恬憘而臺紙之謄傳爲例臣分其可曰盡乎天彝亦從此晦矣臣固頑忍苟活與賊共戴雖不能碎首剚腹以效爲世子一死之願而至恨入髓積憤塡胸竊欲痛哭流涕而溘然無知也嗚呼儲嗣貳君也爲人臣子未能復君讎討君賊將以何面目立於覆載之間乎斯固群下不忠不誠之罪而臣愚死罪亦不能無憾於天地之大臣請飮泣而溯論之噫嘻痛矣二十五字刀割宇謙爲之羽翼一將一相挾權而左右排布是子是姪同惡而表裏糾結其至凶至祕之謀至於時偉之擬帥而極矣十字刀割卽妖宇也不滿邦慶肆發凶言者卽逆偉也納款鞫庭已著謀逆之斷案自處戚里莫掩執跡之眞贓而不加刑訊遽命酌處不爲鉤覈只施竄配鞫體之顚倒常憲之乖謬已無可言而至若逆醫妖媼之受其指使逞其凶毒萬口同辭一毫無疑特以蟣蝨之賤類姑寬鯨鯢之顯戮九行刀割臣非不知不忍聞之語重慼我聖上悲疚之衷而儲君之讎不可不復矣輿人之憤不可不洩矣玆敢沫飮齋沐仰請兪音伏願勿以聖志之牢定而廓揮乾斷勿以賤說之陳腐而特賜俯察以待用刑之日竝從三司之請究覈情節明正典刑一以爲復讎之道一以爲洩冤之地焉仍伏念臣姿本譾劣年又衰朽分甘投閑望絶進步冗官漫職自知不稱華銜顯秩尤屬匪分偏蒙我殿下罔極之恩猥忝淸朝卿宰之列榮寵極矣涯分踰矣受恩如天忱誠雖切於隕結餘生無日涓埃莫效於報答每惟追想自不禁感涕之交頤忽於千萬夢想之外以臣爲司憲府大司憲者臣聞命惝怳撫心惶愧噫是職也卽古所謂都御史也責任甚重掌風憲於糾正位望自別主淸議於激揚苟使風采足以動人言論足以警俗猶不敢恬然冒膺伊況若臣之年耄識蔑望淺言輕者夫豈有一分彷彿於所叨也哉顧今國賊未除大義漸晦宜揀峭直之姿俾殫敢諫之責而乃反以瑣瑣庸品苟然充位其於累淸選而招物議當如何哉聖恩雖感於特簡私忱實愧於冒玷且臣之積年貞疾漸成沈痼近添毒感一倍危劇寒熱交作痰眩兼發藥餌無收效之望氣息有垂盡之慮委頓度日蠢動無路昨違召命萬不獲已病裏惶隘益無容措玆不得不據實哀籲仰干宸嚴伏乞聖慈俯垂矜憐遞臣所帶之職以重官方勘臣瀆擾之罪以肅朝綱焉臣無任屛營祈懇之至答曰省疏具悉卿何如是煩陳勿辭行公
정조 12년
獻納申禹相疏曰伏以嚴科場禁隨從前後飭敎何等丁寧而卽伏聞今日二所入門時蹂躪雜畓人命之致傷至於四人之多實爲驚慘之至長逝者之惻然固無可論而壞損法禁亦非細故此莫非有司之臣不善檢飭之致臣謂二所主試之官施以譴罷之典當該禁亂官拿問正罪明日終場則自初昏開門終夜流入俾無如前雜亂之弊嚴飭兩所宜矣臣無任屛營祈懇之至省疏具悉聞甚驚駭試官譴罷事禁亂官拿處事依施開門時限不在早晩若令初昏開門則又當未暮坌咽待門開爭先赴場矣蹂躪之弊反似甚於天明時然爾言旣如此第以意見論理草記事令廟堂知悉
정조 12년
鶴林君焴疏曰伏以臣自去月重得痢症登溷無數委頓床笫垂死奄奄之中忽見差祭於毓祥宮承命驚惶病上添病實無自力將事之望故玆不得不冒死哀籲於仁天慈覆之下伏乞特命有司趁時變通以安私分仍治臣違傲之罪以肅朝綱不勝幸甚臣無任屛營祈懇之至踏啓字
정조 12년
都摠管西淸君煋疏曰伏以臣犬馬之齒恰滿六旬經暑以來又得毒瘧方在人鬼關頭矣此際見差於毓祥宮秋享大祭亞獻官而顧臣病勢萬無將事之望不得已疾聲呼籲於天地父母之前伏乞聖明曲察臣病勢之難强亟命變通仍治臣逋慢之罪以安微分千萬幸甚臣無任屛營祈懇之至踏啓字
정조 12년
戊申八月二十日卯時上御誠正閣大臣備局堂上引見入侍時左議政李性源右議政蔡濟恭知中樞府事鄭好仁延豐君李𡊠兵曹判書李在簡右參贊鄭昌順刑曹判書金尙集漢城判尹徐有防兼都承旨沈豐之行副司直李秉模徐有大開城留守洪秉纘行副司直金持默行副護軍趙心泰校理沈興永行左承旨李在學假注書李貞運事變假注書尹寅基記注官金鳳顯記事官金祖淳以次進伏訖性源等曰數日日氣頗涼此時聖體若何上曰一樣矣性源等曰王大妃殿氣候若何上曰一樣矣性源等曰惠慶宮氣候若何上曰一樣矣性源曰頃因忠淸兵使權狀啓築城物力更爲指一狀請之意覆奏行會矣卽見其狀辭則以爲本營句管本無錢布本道還穀中常賑粗耗會錄條中三千石式限十四年移劃事請令廟堂稟旨分付矣湖西常賑穀自來不敷則初非可論設令穀簿之有裕限十四年劃給三千石云者其言誠爲汚闊矣第帥臣旣請築城物力則亦不可無方便劃給之道而本道旣無他穀之可以變通事誠難處而且領相適未登筵臣則有難指一稟處矣上曰右相之意何如濟恭曰三千石之限十四年劃給云者果不免迃闊之言也淸州旣是設營之地則城堞爲重如能善築則雖可以得力而若論緩急時所關之處專在於上黨山城而平地城堞則其勢有難於竝守矣且此城是金永綬兵使時所築者也永綬素是盡心國事之人則似必極力爲之而今此頹圮之患蓋緣財力旣少且無完石不能堅緻之由也其後具世勣更築云而未知善否之何居至於權則本非虛僞之人且其所築頗善帥臣旣始城役則廟堂亦不可置而勿論矣第其一新改築則財力浩大區劃之道誠無善策以臣所見永綬旣是盡心國事者則其所築似不至一時彌縫今則隨毁隨補好矣不必盡毁而新築矣性源曰限十四年劃給三千石則其數至於四萬二千石矣城之周圍雖未可遙度而此數必無盡入之理矣且永綬所築雖未堅緻旣有前人之經始者則其爲力之難亦異於開址新築矣許多穀物雖不可一依其請而第朝家只令本營修築則亦是行不得之事若干財力恐不可不劃給矣上曰每年三千石之說果是迃闊矣假令此帥臣能善築此後十四年之間爲帥臣者安保其盡如今帥乎此則行不得之事也第令略爲區劃穀物以爲隨毁隨補之道好矣此不必出擧條以草記爲之更問未頹之爲幾處當築之爲幾間可也性源曰此帥臣所請之如此者蓋出於盡築之意也其爲肅川倅時見之則自是欲爲國事之人矣上曰貌樣頗質實矣此人所居何地耶濟恭曰居在丹城云矣性源曰日前政注多有嶺南人之通擬云而臣則俄始聞之似是屬於三岐者而未及詳知矣上曰未知其盡是三岐而其中年老者多有之矣如李光培班閥凡百自是當爲之人而至今沈滯誠可惜也濟恭曰臣於甲戌年見之其時爲兵郞而此後更不得着帽云其年老推可知矣上曰此與黃㮋可謂對待矣至於鄭澤東世閥亦好此是鄭彦暹孫行而東字卽其排行也且鄭彦亨亦入於沈滯秩此與鄭彦忠爲幾寸乎濟恭曰四寸矣上曰昔在先朝於鄭彦忠事曾有褒賞之下敎矣濟恭曰彦忠爲人甚偉先朝深加禮遇矣上曰故相徐志修以彦忠事有仰奏者卽買享餘牲肉於宗廟守僕之事也且其爲守令也治績多有可觀云矣今其家有後孫乎濟恭曰有孫子居在扶餘矣上曰備堂承牌人先爲入侍寅基承命出與禮曹判書李文源偕入進伏濟恭曰場屋文體自有古規詩則十六句以上賦則三十句方爲成篇而近來士習必欲爭先速呈詩或以十五句爲準賦則皆不滿三十句不特文體不成氣像之忙急躁競之兆朕俱屬不韙自今番爲始詩不滿十七八句賦不滿三十句者竝以違格拔去之意申飭試所此後著爲令式恐不可已矣上曰依爲之今方設場先令入侍史官分詣試所曉諭場中可也出擧條上曰監試會試或有判書考官二人之規故今亦以堂上二人爲之矣今者試官亦可謂差强林濟遠則其才華可尙朴天衡爲人亦善似無他弊柳焵趙英鎭亦似善爲矣徐有鍊則登科幾年尙不入瀛選亦可惜也無或以外貌之不揚而然耶如禮判則外貌豐厚可謂相亦不爲無助矣濟恭曰在下之人則猶或可以言命而君上則造命故不可言命也漢武古之英主而陰誡衛靑使李廣勿令居前者蓋見其相之不可以封侯故也其於大事則或有如此之言而至於小者則不可言命而言相也上曰禮判進前文源進伏上曰一所棘圍甚低此後皆是閭家云聞極寒心金魯鎭禮判時築墻云矣其後更致頹破耶番番棘圍徒爲貢人之弊趁會試築墻而必使堅緻以爲耐久之道可也卿前後陵役之監董也皆能修擧其勤幹予之所知也文源曰禮曹地形卑濕故墻垣之數頹者此也上敎性源曰此重臣與卿殆若至親莫如我同姓者正謂此也誠貴矣性源曰居在隣比情誼無異至親矣上曰今日次對旣頉稟且別無可爲之事而久停可憫故第令來會矣領相之病果何如云耶性源曰領相之病別無加減云矣今日旣承下敎故來會而此後則領相造朝前當頉稟矣在簡曰式年武科初試今方隔月一所設場則以摠戎廳爲之似好故敢達矣上曰自前直宿之時內外中日不得設行而非爲不得用弓而然也且摠廳地形不宜於騎芻有難設場矣且近來取纔於慕華館云此亦不必如是矣不然則鄭昌聖事何由出乎昌順曰臣之待罪兵判時始爲仰奏取纔於慕華館矣上曰然則卿兄之致此事卽卿之過也上曰數次賓對兵判各奏一事而其外諸宰皆無一言雖緣適無事端之致而亦可慨然矣性源曰每於賓對諸備堂之迭前奏事乃古例而今日筵席兵判外無一人稟事誠爲未安一竝推考何如上曰依爲之出擧條上曰御將之近久不入何故也性源等曰武將之不參次對實是無於前之事而其實病則果難强動駕時亦不得陪班矣向者次對時亦當出牌而領相以武將之牌不進有涉如何故不爲出牌矣上曰設有實病武將不可在家不進其牌去來注書知入寅基承命出回奏曰御將在家不進云矣上曰張志豐以承旨至於三牌不進卿知之乎濟恭曰其時果累牌不進故有統虞候補外之命矣上曰鄭萬始事文字抉摘之風已不好故向有處分而旣久之後又復違傲者殆近於實其事之意旣詣闕外則與牌不進有異而終不入來故特施安奇補外之典於渠亦可謂不妨矣水土何如而道里幾許云耶性源等曰其地距京洛不過五百里而水土亦好云矣上曰此是安東官舍相望之地乎昌順曰是乃邑內之地矣上曰有遊觀處耶性源曰淸涼山外別無可觀者矣濟恭曰映湖樓聞纔修築而其懸板前後二次見失向日得之於黃山海口今番雨水又爲得來云事誠奇異矣上曰政官牌招開政出榻敎命退諸臣以次退出
정조 12년
戊申八月二十日午時上御誠正閣右承旨入侍時右承旨徐鼎修記事官金孝建尹行任金祖淳以次進伏訖上曰安奇察訪鄭萬始保安察訪金敬吾相換竝除朝辭赴任出榻敎上曰抄啓文臣親試明日爲之出榻敎上命書傳敎曰壯營支放之錢穀皆是內帑剩餘之移屬本不關於戶惠廳經用而移屬之後不可無主管之人以宮府一體之意內需猶無不可句檢況今穀物之散置者乎宜令有司之臣主管度支長數遞不如惠堂之久任此後該營糧餉支放備堂中惠廳公事堂上例兼句管事分付命退諸臣以次退出
정조 12년
戊申八月二十日未時上御重熙堂軍士房承旨入侍時行左承旨李在學假注書趙台榮記注官金鳳顯記事官金祖淳以次進伏訖上曰戶兵判入侍出榻敎賤臣承命出與戶曹判書徐有隣兵曹判書李在簡偕入進伏上曰俄下傳敎卿等見之乎有隣曰臣等果奉覽矣上曰壯勇營之創自壬寅意亦有在蓋本營支放之錢穀皆是內帑剩餘之移屬者也本不關於戶惠廳經用而移屬之後不可無主管之人以宮府一體之意內需猶無不可句檢況穀物之散置者乎宜令有司之臣主管而度支長未免數遞惠堂遽作久任此後該營糧餉支放之屬備堂中公事堂上例兼句管事欲爲定式而此是非難之事且於卿予果量才受任卿其句檢可也在簡曰臣未知裏面而係是重任實無堪承之望且臣見帶之職已極過分不勝悚惶矣上敎有隣曰惠堂雖或有裏面之未知卿之所知者相議爲之可也命退諸臣以次退出
정조 12년
戊申八月二十日申時上御誠正閣都承旨入侍時兼都承旨沈豐之假注書李貞運記注官金鳳顯記事官金祖淳以次進伏訖上曰一提學入侍賤臣承命出與一提學金鍾秀偕入進伏命書傳敎曰今聞昨日試望分所不待望筒書下只憑口傳徑先頒布此已萬萬駭然而上下試官又皆換次見朝報者無不訝惑云以此以彼大關後弊昨日坐直承旨一倂罷職今日不卽提奏在院承旨從重推考承旨前望單子入之待下批牌招察任本事委折今政院査實論啓上曰一二所收券單子捧入可也賤臣承命出仍命退諸臣以次退出
정조 12년
兼都承旨沈豐之坐行左承旨黃昇源坐直右承旨李亨元坐左副承旨徐鼎修坐右副承旨尹行元藥院直同副承旨洪仁浩坐直注書金孝建病一員未差假注書李貞運藥院直趙台榮仕直事變假注書尹寅基仕
정조 12년
黃昇源啓曰來二十五日朝參日次而國忌齋戒相値頉稟之意敢啓傳曰知道
정조 12년
尹行元啓曰今日抄啓文臣課講何承旨進去乎敢稟傳曰同副承旨進去
정조 12년
洪仁浩啓曰摠戎使趙心泰以曹溪浮石處摘奸定界事今方出去矣兼帶左捕將所佩命召及大將牌傳令牌來請還納何以爲之敢稟傳曰仍佩往來
정조 12년
傳于洪仁浩曰工房承旨入侍
정조 12년
傳于黃昇源曰同副承旨入侍
정조 12년
有政吏批判書吳載純進參判趙鼎鎭牌不進參議未差同副承旨洪仁浩進以李喆模爲禮曹參議李在簡爲知經筵鄭昌順金憙爲同經筵金載瓚爲同春秋趙武範爲掌令柳朴載淳爲正言李彦祐爲副校理
정조 12년
兵批判書李在簡入侍進參判具㢞參議宋鍈病參知柳誼入直進行左承旨黃昇源進副司直丁範祖金履正
정조 12년
兵曹口傳政事以柳孝臣爲宣傳官
정조 12년
洪仁浩以吏批言啓曰承文院副正字李國標除拜後過限未肅拜依例罷黜何如傳曰允
정조 12년
黃昇源以備邊司言啓曰卽見獻納申禹相上疏則以爲今番二所入門時人命致傷至於四人之多實爲驚慘明日終場則自初昏開門終夜流入俾無如前雜亂之弊爲辭而批旨有令廟堂草記稟處之命矣卽聞昨日場屋外門先開內門後開欲爲計數入場以致紛畓蹂躪至有人命致傷之患云今此臺疏中初昏開門終夜流入之言終非嚴場之道亦有經夜之患且昏夜冒入益致坌咽誠如聖敎明日則開門依前時限而必令內外之門一時竝開以除前阻後推之弊則似無顚仆致傷之慮而近來大小場屋之如是雜畓專由於隨從雜類之多率冒入之弊申飭禁亂官各別禁斷何如傳曰國子京兆長旣承筵敎雖無別般法制似可禁其泰甚矣
정조 12년
黃昇源以備邊司言啓曰頃因忠淸兵使權狀啓築城物力更爲指一狀請之意覆奏行會矣卽見其狀辭則以爲本營本無錢布名色穀物亦極凋殘本道還穀中常賑租耗會錄條中三千石式限十四年移劃事請令廟堂稟旨分付矣本道常賑穀自來不敷每年三千石移劃之請初非可論而帥臣旣以完築城堞爲辭則在朝家備陰雨之政亦不可一任該營不之軫念常賑租耗一千石式每年劃給而以留庫中一萬石加分取耗限以十年則穀簿不至於遽縮工役庶可以了完以此分付於道帥臣恐合事宜而此等事每多有名無實之歎時帥臣設或殫力堅築難保後人之一如前人必有申明定式然後可責成效自明年爲始新築城堞或有如前隨築隨圮之患則當該帥臣自本司草記嚴勘每年所築之幾許頹圮之幾許使之歲一登聞而頹圮之爲何年所築亦令一一論列以爲考久近驗勤慢分輕重論斷之地穀物用遺在亦於每歲末枚報本司之意一體分付何如傳曰允
정조 12년
戊申八月二十一日卯時上御誠正閣抄啓文臣親試入侍時兼都承旨沈豐之同副承旨洪仁浩假注書趙台榮記注官金鳳顯記事官李宗烈以次進伏訖引儀唱抄啓文臣試官以下入就位行四拜禮親試試官原任提學兪彦鎬檢校提學吳載純檢校直提學李秉模檢校直閣徐鼎修鄭東浚待敎尹行任率文臣李書九等入就位行拜禮訖彦鎬等進伏奏曰朝候頗冷早朝臨殿聖體若何上曰一樣矣彦鎬曰應製文臣洪義浩方在削職申溆聞以犯染不得入來云矣上曰洪義浩則使之冠帶常仕以爲應製事分付命秉模書箋題仍命懸之上曰近來吏判處義極爲郞當卿其聞之否向筵右相有所云云而伊時默無一言退又行政數日後始乃違牌寧有如許駭然之擧乎蓋人品則良善而事亦有緩不及之歎矣彦鎬曰臣則漠未聞之矣上曰昨日科場之淆雜誠極駭然矣意謂二所則地形之稍廣似勝於一所矣豈意人命之致傷反在於此所乎昨見申禹相疏本則初昏開門使之流入云今若初昏入之則雨具亦當許入夫如是則紛雜之弊復當如前是豈成說乎彦鎬曰若使初昏開門則擧子輩當自今朝負門蹂躪之弊反甚於昨矣上曰致傷人中有兪彦民之孫乎彦鎬曰然矣上敎彦鎬曰卿等退在賓廳待捧券入來可也彦鎬等退出上曰左右相入侍事遣史官傳諭賤臣承命出傳少頃上曰試官入侍賤臣承命出與彦鎬等偕入進伏上曰左右相入侍出榻敎上曰泮堂及判尹入侍出榻敎賤臣承命出與左議政李性源右議政蔡濟恭同知館事鄭昌順李秉模大司成金載瓚漢城判尹徐有防偕入進伏性源等曰夜間聖體若何上曰一樣矣上曰聞昨日場中人命致傷至於四人云士習之駭悖從可知也大抵科制宜有一變之道而尙未痛改殆不成說而人命至重明日則宜有別般申飭之擧矣申禹相疏中以爲自初昏流入云而此則似必無益惟其負門之弊先爲痛禁好矣性源曰臣亦聞之不勝驚駭而人命之致傷如是夥多卽近來科場所無之事矣如禁傷人之弊則天明後開門實合事宜至於隨從雜人則嚴飭禁亂官各別禁斷好矣濟恭曰今番人命之致傷專由於外門先開內門不開士不得進退以致蹂躪之境云今若兩門一時洞開豈有是也且以收券觀之數至五千張以此五千人亦當爲蹂躪何必禁其隨從乎上曰開門之初昏與天明孰是耶館堂亦陳所見可也昌順等曰今若初昏入之則雨具不可不許入紛雜之弊當爲一倍矣上曰近來場屋之不嚴已無可言而至於昨日尤甚矣且有踰越墻垣之弊云是豈成說乎明日開門時刻以天明預各知委無或復有負門之弊可也二所則泮長主之曉諭多士一所則判尹亦爲曉諭可也且聞致傷之人以其遐方之人亦無收埋之望云欲施恤典而事涉如何泮長依居齋生送死之例以爲區處之道可也性源等曰聖敎誠好矣命書備局科場嚴飭草記批旨訖命書傳敎曰昨今筵席筵臣無不以一所之雜亂爲言雖無人命之致傷開門前有踰越之擧云寧有如許紀綱試官罷職禁亂官拿處又命書榻敎曰當該宣傳官尹範益汰去令該府拿問嚴處其代令該曹口傳差出上曰年分狀啓卿等見之乎性源曰俱好矣而秋事尙遠難望一依狀辭無加無減之弊矣濟恭曰今年年事三南畿甸雖謂之大豐誠非過語年分事目無容更議而第聞路傍水田或因其主之全家遘癘不得耘耔四面雲黃之中獨不免荒廢者往往有之云路傍如此則深處之無此患亦不可必矣今年京城出幕之屢千民命皆蒙聖上悶念顧復之恩復得爲人若於鄕曲此等之類惠澤或不遍及則其向隅之冤當復如何臣謂另飭諸道使守令躬自審視因病故而田荒者一一給災無或遺漏俾知朝家一視同仁之德意恐不可已矣上曰聞卿言在小民實爲切緊之事況有此良田遇此登歲因渠病故未暇耘耔豈非矜悶之甚者乎以此所奏出擧條知委坊曲仍令各其邑宰躬審査報俾有申飭實效可也出擧條命性源等先退豐之曰試望分所徑先頒布上下試官換次委折依下敎査實則十九日一二所試官下批後自本院只爲口傳知委於試官使之分進初無文蹟頒布之事故奇別書吏則果不謄頒朝紙而一所主掌官濟用監下吏待令於闕內隨諸試官出去目見試官之分詣渠自書出頒諸小報以致各司之一時謄傳試官上下換次事亦由於諸監吏之任自書出莫重試官落點之如是誤頒事未前有已極驚駭本院未頒布之文蹟私自書出尤涉無嚴該監下吏令攸司從重嚴治當該不飭之官員所當重勘而本院請推之外無他可施之罰何以爲之乎上曰依爲之官員拿處可也出擧條命彦鎬進考試券考訖以三中張錫胤等以次出榜上曰課講入侍出榻敎上曰他承旨入侍出榻敎賤臣承命出傳右承旨李亨元進伏課講試官檢校提學吳載純檢校直提學李秉模進伏檢書官呼韓商新等以次應講訖上曰吏曹參議前望單子入之出榻敎仁浩曰同經筵徐有防旣入闕中不爲肅謝直爲出去事甚未安推考警責何如上曰依爲之出擧條上曰未肅拜在外經筵許遞出榻敎命退諸臣以次退出
정조 12년
戊甲八月二十一日申時上御重熙堂工房承旨入侍時左副承旨徐鼎修記事官金孝建記註官金鳳顯記事官金祖淳以次進伏訖上命書傳敎曰多年桂坊熟知經學曾以許久落拓之不可有所下敎而今番別單亦無其名銓曹事誠過矣前桂坊李灌待窠復職忠翼之家近無官冕其姪落仕之後其家之人豈可不使在朝以堂姪干連爲拘不入於別單誠無義前縣監趙榮慶亦令無礙收用又命書傳敎曰政望排擬之際互爲黃白較量多寡使堂堂公器爲銓官簸弄消遣之資寧不寒心前此筵中以此提飭不啻其幾遭然而舊習終不改雖大於此之事飭禁之下義不可牢拒況此易爲易行當矯當革之擧乎到此不可不以一番文字復申前飭使中外見政目者知謬習之非出朝家本意自今政再度諸窠無或如前之爲事嚴飭銓曹又命書傳敎曰兩司在外人許遞玉堂未肅拜人亦爲許遞今日政差出命退諸臣以次退出
정조 12년
戊申八月二十一日酉時上御重熙堂同副承旨入侍時同副承旨洪仁浩記事官金孝建記注官金鳳顯記事官金祖淳以次進伏訖上命書傳敎曰大小科場論賦詩表解題雖有書揭之例義擬無是例如是而禁挾冊斷以罪律近於行不得今人之四書五經竝註記誦者果多有之乎此後義疑亦以解題竝註書揭事定式仍令禮曹以此載之科擧節目以爲遵行之地又命書傳敎曰有罪無罪但當以實直告今聞承宣言渠以入稟時分明爲言發明不已云故意或果然更令査實則反是自歸粧撰之科此胡大罪如是周遮乎本罪之外誠極無狀前宣傳官尹範益不可循例拿處而止詐不以實之律可謂準備而特從方長不折之義先以制書有違私律從重勘放事分付命退諸臣以次退出
정조 12년
兼都承旨沈豐之藥院直行左承旨黃昇源坐右承旨李亨元坐直左副承旨徐鼎修坐右副承旨尹行元坐同副承旨洪仁浩坐直注書金孝建病一員未差假注書李貞運藥院直趙台榮仕直事變假注書尹寅基仕
정조 12년
傳于黃昇源曰傳香承旨馳詣儲慶宮毓祥宮延祜宮懿昭廟奉審摘奸以來
정조 12년
傳于黃昇源曰左副承旨入侍
정조 12년
洪仁浩以式年監試初試一所應辦官官員以試官意啓曰今日雨勢若此而儒生等求雨具故今方許入之意敢啓傳曰知道
정조 12년
洪仁浩以監試初試二所應辦官以試官之意啓曰今方設場而雨勢如此儒生等雨具許入之意敢啓傳曰知道
정조 12년
黃昇源以都摠府言啓曰都摠管臣金尙集以刑曹判書本曹坐起晝仕出去之意敢啓傳曰知道
정조 12년
黃昇源以壯勇營言啓曰壯勇支放之錢穀皆是內帑剩餘之移屬本不關於戶惠廳經用而移屬之後不可無主管之人以宮府一體之意內需猶無不可句檢況今穀物之散置者乎宜令有司之臣主管度支長數遞不如惠堂之久任此後該營糧餉支放備堂中惠廳公事堂上例兼句管事分付事命下矣應行事件磨鍊別單書入之意敢啓傳曰知道
정조 12년
黃昇源以摠戎廳言啓曰今八月十八日大臣有司堂上入侍時戶曹判書徐有隣所啓都城主脈修補之節付之摠廳着實擧行而其中三角下曹溪上公私石役絡續不絶方其浮出之時轉下之際多有毁動之歎事體所在萬萬未安此後則石材之盤根山麓者劃定境界嚴加禁斷至於鋪在平地者雖不必一例防塞而亦令關由摠廳後爲之主脈補土處形止四季朔報備局時三角下曹溪上山麓石材有無頉一體報來以爲憑考摘奸之地事出擧條另飭摠廳何如上曰出擧條申飭仍令摠使親審形止後草記定界可也事命下矣臣依下敎出往三角下曹溪上摘奸其形止則山麓以上果是都城主脈而大小石根之盤陀者無非石材可浮處故就其當禁之地定其境界今日內立標六處計料而令前始役者卽爲撤去俾不得更犯嚴飭參軍及監官山直等處使之各別察巡另加禁斷有無頉形止依擧條報備局雖於山下如有浮石之事關由本廳待摘奸許施後始爲入役事一體定式之意敢啓傳曰知道
정조 12년
洪仁浩以刑曹言啓曰依下敎臣等開坐曹門外先令義禁府他羅將八名使之抄出以待試所擧行等節毋敢如前慢忽各別惕念之意另加嚴飭分送於兩試所當該犯科羅將一所池貴孫崔道成鄭景玉秦春起二所鄭福希具福得金致秀張貴得等一竝捉來嚴加査問則池貴孫等招內以爲昨日儒生入場時挾冊隨從等事初欲着實搜檢小開圍門計數以入矣得聞門外擧子蹂躪被傷之說卽爲大開多士塡入故諸般犯科末由一一捉出竝爲遲晩云鄭福希等招則以爲爲其搜檢初果小開圍門流入儒生矣場外擧子被踏致命之後不勝驚怯廣開放入之故至有挾冊之人而不能搜撿越墻之類而未遑摘發前後罪犯萬死無惜云矣科場法禁本自嚴重前後飭敎何等諄複而渠輩俱以禁亂所待令羅將初不廣開圍門以至四儒之致命又不周察試墻乃有兩人之冒越其所現發者若是狼藉則外此許多雜亂之狀可以推知其在嚴國試杜後弊之道不可尋常處之罪人池貴孫等八名各別牢囚待用刑嚴刑重勘何如傳曰允
정조 12년
戊申八月二十二日辰時上御重熙堂左副承旨入侍時左副承旨徐鼎修記事官金孝建尹行任金祖淳以次進伏訖上曰判尹入侍賤臣承命出與漢城判尹徐有防偕入進伏上曰昨日二所場中人命致傷至於三四人之多云此必因入門時蹂躪之患而蓋緣昏夜開門故致傷如此明日則平明後當使開門便勿預爲等待以致疲困爭先之弊事知委防曲與大司成分詣一二所禁其爭先負門之弊可也命退諸臣以次退出
정조 12년
戊申八月二十二日二更上御重熙堂坐直承旨入侍時同副承旨洪仁浩假注書趙台榮記事官李宗烈記注官金鳳顯以次進伏訖上曰今日人命之致傷亦非試所之責云耶仁浩曰聞中門顚仆以致壓死云矣上曰入門則無事而以致傷命尤極慘憐矣命書公事判付命退承史以次退出
정조 12년
傳于洪仁浩曰戶曹判書入侍
정조 12년
備邊司以鄭景淳爲義州府尹
정조 12년
有政吏批判書吳載純進參判未差參議曺允大進同副承旨洪仁浩進以徐配修爲南學敎授義州府尹單鄭景淳再政以洪秉瓚爲吏曹參判
정조 12년
兵批判書李在簡病參判具㢞入直進參議宋鍈病參知柳誼病行左承旨黃昇源進副護軍李穦副司直李殷模副司果李光培黃㮋
정조 12년
傳于黃昇源曰坐直承旨入侍
정조 12년
以慶尙監司狀啓密陽府人物渰死事傳于李亨元曰渰死人恤典依例題給生前如有身布還上一竝蕩減金尙右之拯活人命至於二十餘人之多何待回啓特爲加資鄕將官收用事令兵曹卽爲分付道伯近來拯活之法蕩然絶無聞焉今此特敎賞典出於勸他之意竝以此意措辭行會
정조 12년
正言柳啓曰臣賦性庸鹵言議巽劣淸朝臺閣之任決知其萬不近似不意薇垣除旨忽下於薄勘旋敍之餘惶隕感激罔知攸措雖不得不章皇出肅而因仍盤礴斷無是理臣於月前忝叨憲職適當臨苑淸齋之日妄循待朝呈告之例許遞之敎旣未覺察行禮之班遂乃冒參旋與僚臺而聯避見阻喉院乃値閟宮之展謁更赴陪班矣伊後賓對儒臣以去就之郞當譏斥備至引避不得則謂之以伈泄陪班進參則謂之以恬然至有譴罷之請只緣臣生疎顚錯不善周旋自速人言滿心慙恧無面可顯不可以時日之稍久有所自恕也決矣不稱之職自劃有素旣僨之地終難復冒從此臺端一步便屬臣鐵限以此情勢其何敢一刻晏然於臺次乎請命遞斥臣職答曰勿辭亦勿退待
정조 12년
洪仁浩以弘文館言啓曰新除授副校理李彦祐卽爲牌招察任何如傳曰允
정조 12년
洪仁浩以刑曹言啓曰罪人金胄崔漢宇等代寫冒入罪金仁澤奴好男金大鳴姜必夏等踰越場圍罪鄭來伯以退仕羅將隨從冒入罪矣依下敎取考律文則大典通編諸科條有曰大小科場攔入者幼學以下則限己身降定水軍冒入代寫者良人則水軍充定金胄崔漢祜以代寫罪水軍充定金仁澤奴好男以攔入律論限己身降定水軍而金大鳴姜必夏等本罪外從重論遠地限己身降定水軍竝依例令兵曹定配所押送鄭來伯則因特敎全羅道康津縣薪智島勿限年充軍定配所卽爲出付畿營使之嚴飭所經各道星火押送而一所越墻罪人金宗純被捉後旋卽逃躱云故逢授羅將金興相捉來嚴覈則以爲自試所北墻外捉來之際爲多人所奪去云事未前聞大關國綱自臣曹今方發差譏捕而亦令左右捕廳斯速捉得之意分付金興相則姑爲嚴囚待宗純就捕嚴覈重勘何如傳曰允其中計士科場無勿赴之禁云往復廟堂誠有是例更爲草記金宗純之逃躱國綱所在萬萬痛惡出付禁亂所之人作黨奪去此非勢力人所爲乎自明日限三日令左右捕廳刻期捉納萬一愆限兩捕將當施重勘以此各別嚴飭待其捉來形止先爲草記仍卽開坐直爲施威從何人隨入爲何人所救情節一一究覈捧直招以草供捧入如有疎漏卿等難免不職之責惕念擧行可也
정조 12년
洪仁浩以義禁府言啓曰前宣傳官尹範益以制書有違私律從重勘放事命下矣尹範益今方待命卽爲拿囚而以制書有違私律杖一百收贖告身盡行追奪放送之意敢啓傳曰知道
정조 12년
洪仁浩以義禁府言啓曰李命藝告身盡行追奪徒三年定配又五年禁錮照律草記蒙允而卽接李命藝呈狀則其父年今七十四無兄弟獨身云故取考律文則大明律存留養親條有曰凡祖父母父母老疾應侍家無以次成丁者若犯徒流收贖存留養親云矣李命藝依律文徒三年定配以親年七十四收贖告身盡行追奪又五年禁錮何如傳曰允
정조 12년
洪仁浩以義禁府言啓曰張東源杖一百收贖告身盡行追奪黃海道信川郡元山驛徒三年定配照律草記批旨內如有功議各減一等事命下矣張東源無功議云矣敢啓傳曰知道
정조 12년
洪仁浩以義禁府言啓曰保放罪人張泳待時僉使拿來考律草記勘放事命下矣時僉使李命藝今方拿囚而張泳李命藝等黃海兵使孫相龍狀啓內還穀之賣用與虛錄何等罪律而本鎭還米一百十五石前僉使張泳赴任之初作錢用之遭喪遞歸時以錢二百四十五兩出給軍官廳以爲捧糴時貿充之地而時僉使李命藝貸用其錢遷就不報同還米一百十五石仍爲虛錄末稍虛錄者雖是李命藝始初賣還者乃是張泳其罪狀竝令攸司稟處罪取考律文則大明律監守自盜條有曰凡監臨主守自盜倉庫錢糧者竝贓論罪二十五貫杖一百流三千里大典通編倉庫條有曰虛錄守令徒三年定配又五年禁錮推斷條有曰犯私罪杖一百以上決杖告身盡行追奪徒流以下之罪喪前所犯喪後發覺者從勘斷時收贖雜令條有曰王府決杖者代以金贖矣張泳係是喪人杖一百流三千里以喪前所犯收贖告身盡行追奪放送李命藝告身盡行追奪又五年禁錮忠淸道鴻山縣宿鴻驛徒三年定配而以狀啓內辭意具罪目依例發遣府羅將押送配所何如傳曰允
정조 12년
戊申八月二十三日午時上御誠正閣都承旨與一提學入侍時兼都承旨沈豐之假注書趙台榮記事官李宗烈記注官金鳳顯一提學金鍾秀以次進伏訖上曰今番科場之解弛士習之駭悖誠是丙申後初有之事矣向筵領相以爲隨從雜人另加禁飭云爾則右相以爲別無關於此等處云故仍不申飭於禁亂官以致今番之淆雜矣鍾秀曰今番科擧鄕谷愚蠢之人多爲上來云矣上曰秋到記設場時欲嚴立科條矣鍾秀曰到記則儒生輩以混呈擧案自知其非多不欲觀光云矣上曰領相病狀何如鍾秀曰加減無常矣上曰政官牌招開政出榻敎上曰未下直守令皆令明日辭朝出榻敎命退諸臣以次退出
정조 12년
戊申八月二十三日未時上御重熙堂左副承旨與戶曹判書入侍時左副承旨徐鼎修記事官金孝建記事官李宗烈記註官金鳳顯戶曹判書徐有隣以次進伏訖上命書傳敎曰守令辭朝有命而以新除灣尹之病難赴任政院入稟故招致備郞以此意往傳廟堂實病與否使之知入矣史官誤傳以備郞送于灣尹家探問以來云萬萬駭然當該史官自政院査出令該府拿處灣尹事更令廟堂詳問草記又命書傳敎曰違牌吏曹參判許遞除衆所共知實病外以在京無故人差出命退諸臣以次退出
정조 12년
戊申八月二十三日初更上御重熙堂坐直承旨入侍時同副承旨洪仁浩假注書趙台榮記事官李宗烈金祖淳以次進伏訖上命書傳敎曰日前以平昌郡奉藏犀帶片使之定差員上送矣更思前此旣就此設祭則雖一片移奉恐涉欠敬仍爲奉莊事令廟堂更卽分付東伯處又命書刑曹草記批旨訖命退承史以次退出
정조 12년
兼都承旨沈豐之藥院直行左承旨黃昇源坐直右承旨李亨元坐直左副承旨徐鼎修坐右副承旨尹行元坐同副承旨洪仁浩坐注書金孝建病一員未差假注書李貞運藥院直趙台榮仕直事變假注書尹寅基仕
정조 12년
傳于黃昇源曰左承旨入侍
정조 12년
傳于李亨元曰侍從堂上堂下罷削人竝敍用
정조 12년
傳于李亨元曰吏判事極爲駭然爲先從重推考
정조 12년
以吏曹參議曺允大牌不進罷職傳旨傳于黃昇源曰只推
정조 12년
黃昇源以備邊司言啓曰傳曰守令辭朝有命而以新除灣尹之病難赴任政院入稟故招致備郞以此意往傳廟堂實病與否使之知入矣史官誤傳以備郞送于灣尹家探問以來云萬萬駭然當該史官自政院査出令該府拿處灣尹事更令廟堂詳問草記事命下矣依下敎新除授義州府尹鄭景淳實病與否卽爲詳問則素以風痺之症半身不遂又於今夏重得瘧疾時月之內萬無起動之望云實病旣如此則有難强令赴任今姑改差何如傳曰允其代今日擬薦
정조 12년
備邊司薦望以李致中爲開城留守安聖彬爲義州府尹
정조 12년
有政吏批判書吳載純進參判洪秉纘在外未肅拜參議曺允大牌不進同副承旨洪仁浩進以李殷模爲副校理趙鼎鎭爲工曹參判宋載經爲奉常提調開城留守單李致中義州府尹單安聖彬以吳正根爲利城縣監洪聖淵爲慶源府使慶源府使洪聖淵今加通政加資事承傳
정조 12년
兵批判書李在簡病參判具㢞參議宋鍈病參知柳誼入直進行左承旨黃昇源進副司直趙鼎鎭沈煥之鄭景淳
정조 12년
傳于李亨元曰今日政新除授慶源府使利城縣監當日辭朝待明朝給馬下送
정조 12년
以慶尙監司狀啓咸安等邑民家頹壓事傳于李亨元曰本道年事雖曰稍登數邑水沈民舍獨被困苦尤爲矜惻元恤典卽爲題給卿其拔例撫摩俾得以均被樂歲之澤事回諭
정조 12년
洪仁浩以吏批言啓曰侍從臣父年七十人每於歲首抄啓加資事載在法典而新有應推恩人雖非歲首亦爲抄啓加資事曾有定式矣侍從臣父年七十人別單書入之意敢啓傳曰知道
정조 12년
黃昇源以兵曹言啓曰因刑曹草記今番監試初試時冒入代寫罪人金胄依律文以代寫罪水軍充軍踰越場圍罪人金仁澤奴好男金大鳴姜必夏以攔入律論金仁澤好男限己身降定水軍金大鳴姜必夏本罪外從重論遠地限己身降定水軍而竝依例令兵曹定配所押送事允下矣罪人金胄忠淸道保寧縣水軍充定金仁澤全羅道順天府限己身降定水軍好男海南縣限己身降定水軍金大鳴慶尙道固城縣限己身降定水軍姜必夏東萊府限己身降定水軍竝定驛子押付之意敢啓傳曰知道
정조 12년
洪仁浩以刑曹言啓曰因本曹草記計士科場無勿赴之禁云往復廟堂誠有是例更爲草記事命下矣依下敎使律官往復于廟堂則以爲計士等果無勿赴擧之禁故計士中亦有生進者而安知無代述代寫之弊云矣敢啓傳曰議處
정조 12년
戊申八月二十四日辰時上御重熙堂左承旨入侍時行左承旨黃昇源假注書趙台榮記事官李宗烈金祖淳以次進伏訖上曰故重臣文集何當刊出耶昇源曰謄出者多有詿誤姑未考準矣上曰故重臣在於賓客時予不無資益之效至今未忘矣裒集當爲幾編耶昇源曰重臣在世時皆是釐定者而共爲十五卷矣上曰從速入梓可也命退承史以次退出
정조 12년
戊申八月二十四日巳時上御重熙堂左副承旨入侍時左副承旨徐鼎修記事官金孝建尹行任金祖淳以次進伏訖上曰政官牌去來催促參議旣有實病勿爲出牌判堂則牌去來勿爲呼望事分付命退諸臣以次退出
정조 12년
黃昇源啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 12년
傳于洪仁浩曰左承旨與下直守令入侍
정조 12년
傳于黃昇源曰右副承旨入侍
정조 12년
傳于黃昇源曰此雖小事擧行極爲勤榦兵曹堂上柳誼郞廳柳文養內下紙筆墨賜給名以政院擧行反讓於兵曹極爲駭然注書尹行任從重推考
정조 12년
傳于黃昇源曰注書金孝建從重推考
정조 12년
傳于洪仁浩曰開城留守當日辭朝
정조 12년
下備忘記于黃昇源曰開城留守李致中下直長弓一張長箭一部賜給
정조 12년
傳于黃昇源曰明日出宮門路以協陽門爲之
정조 12년
兵曹口傳政事副司直李時秀趙衍德副司果李敬五李羽晉申大尹李東稷李太亨李彦祐尹羽烈李尙度
정조 12년
黃昇源啓曰密符親納例也而前開城留守洪秉纘使其褊裨替納事甚未安推考警責何如傳曰允
정조 12년
洪仁浩啓曰吏曹判書吳載純謂有情勢陳疏到院而原疏以齋日不得捧入矣違牌勿爲呼望旣有飭敎傳旨雖不敢捧入而來到闕外終不入來事體所在萬萬未安從重推考何如傳曰牌則還收委折問啓
정조 12년
洪仁浩啓曰吏曹參判洪秉纘參議曺允大牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招何如傳曰允
정조 12년
洪仁浩啓曰吏曹參判洪秉纘再牌不進推考傳旨今方捧入而開政命下之後如是違牌不卽擧行事甚未安所當更請牌招而係是一日三牌何以爲之敢稟傳曰更爲牌招
정조 12년
以吏曹參議曺允大牌不進罷職傳旨傳于洪仁浩曰只推調理間給由
정조 12년
玉堂前望單子入之副應敎李敬五副校理沈能翼落點
정조 12년
傳于洪仁浩曰留院公事入之
정조 12년
以全羅監司狀啓九月令薦新進上石榴節候尙早限內不得封進惶恐待罪事傳于洪仁浩曰勿待罪事回諭
정조 12년
洪仁浩以漢城府言啓曰涉疑疾方痛死亡之類令各部兩署更加摘奸後報來故列錄書入之意敢啓傳曰近日日氣涼冷結幕掩庇處申飭當部該廳無至有滲漉之弊以施終始之惠可也
정조 12년
黃昇源以兵曹言啓曰來九月十月當上番騎兵二百五十名依定式本曹點考後仍令該曹襦衣題給之意敢啓傳曰知道
정조 12년
黃昇源以訓鍊都監言啓曰今八月二十六日春塘臺殿座時因兵曹節目弘化門軍九十名廣智營軍四十名除出把摠金百彬哨官李光進金處純率領設布帳外排立而竝待標信擧行依定式北營標下軍三十名除標信除出別將李應爀把摠具綱率領集春門外把守雜人一切嚴禁事畢後各還直所之意敢啓傳曰知道
정조 12년
黃昇源以御營廳言啓曰今八月二十六日春塘臺親臨秋到記儒生製述時依兵曹啓下節目集春營入直軍五十名內營直十名除實四十名領軍千摠金衡柱把摠安宗厚該入直哨官李明祿率領設布帳外排立事畢後還入直所而竝待標信擧行還入直間哨官崔鳳興代直之意敢啓傳曰知道
정조 12년
洪仁浩以刑曹言啓曰以計士科場赴擧事往復廟堂後草記批旨內議處事命下矣計士應擧旣有前例則今此崔漢宇之罪不在於應擧惟在於代製代寫與否矣與人同接之說渠旣無辭自服渠若自觀其科則何以曰與某人同接云乎卽此一端製寫間犯科決知其無疑不可以場外被捉有所參恕漢宇依前草記勘處何如傳曰此與入場有異亦有給試暇之例云而自做之跡旣不分明其在嚴科場之道不可勿論照律杖贖放送可也
정조 12년
校理徐配修疏曰伏以春秋到記之設卽我聖上樂育賢館之盛擧也聖意勤摯事目嚴重如非生進之赴食堂館學之居齋任者初未嘗渾入而頃於聖廟釋奠之日乃有方外錄名之擧頃刻之間數千其人當初承宣泮長之誤傳聖敎雖甚可駭已有勘斷不必更提而至若因其做錯許令竝赴事未前有大違常規臣欲以此治疏將上際伏見俄下傳敎有方外生聚泮宮應製之命含弘之大德區別之盛意已兩得其宜臣固不勝欽仰而應製亦科試也今以一時之誤傳乃設應製之科試則事面終涉苟艱且況多士中旣有不願赴者自上特下嘉獎之命仍以勿施俾成其美尤有光於待士之道伏乞聖明亟寢渾錄儒生泮中應製之命焉臣無任屛營祈懇之至省疏具悉混錄儒生應製之命還寢事應製異於科試曾亦有釋菜參班儒生應製之例不允
정조 12년
司諫金復休疏曰伏以日月迅邁文禧廟祥禫奄過离輝永閟禮制已闋臣民痛冤愈久愈劇伏況止慈之聖心拊時增隕何以堪抑仍伏念臣身陷重辟罪在罔赦律以邦憲誅戮猶輕而薄竄嶺海旋蒙賜環之恩生還京國幸遂瞻天之願霜雪雨露罔非至敎造化生成若偏臣身私心隕越曷有其極顧玆瑕纇之蹤一從譴斥以來杜門窮蟄念絶當世只訟一身之愆尤甘爲聖代之棄物不敢以平人自居者今已十有三載矣迺者千萬夢想之外伏覩日昨傳敎下者恩諭鄭重至及於賤臣當初事實俯悉無遺溫綸渙發於區別淵鑑洞照於疏釋拔諸坑坎之險置之袵席之安恩至渥也德至厚也噫我殿下方懋疏通之政擧一世咸囿恢蕩之化仰惟日月之明慮或一夫之不獲無幽不燭無微不章如臣渺末亦且視以陶甄中一物而俾十餘年戴盆之冤快覩白日之回照且況所下昭㫼之旨雖使臣自謀而自解無以加此是豈臣此生此世之所敢自期者哉臣奉讀未半血淚交逬惝怳震越不知何以得此於聖明之世也至若伊時供辭中不言本事之罪是臣自作之孽尙誰咎哉臣之賦性本自謹拙料事過於愼重當日淑問之下妄謂冒控私事似涉猥屑只明在外與否不陳喪葬微懇數行置對之辭未免失實之歸本情因以掩翳辭意反爲欺隱究厥所由一則臣罪二則臣罪至今追思尤悔冞積噫臣之所被恩敎實是古今人臣之未易得於君上者也仁山德海未足喩其大也生死肉骨猶是歇後語耳闔門攢祝瞻聆俱聳雖卽溘然就死少無所恨而惟其疏釋之典曾未幾何前望特點之恩蕩滌收敍之音又復聯翩於一日之內臣以人則至微也以罪則至重也顧此匪常罔極之恩奚爲而及於是哉臣聞命驚惶似夢如眞不覺五內之失守義分所在宜卽章皇冒膺而念臣許多年廢蟄之蹤一朝彯結重入脩門實無其路辜負異恩敢違嚴召此又臣一大罪也惶隕罔措恭俟嚴譴而只推之命又下格外怵畏嚴威拚棄廉防要伸叩謝之微忱冒沒一肅而追惟自來之情勢義難蹲仍玆敢不避猥越之誅冒犯瀆擾之罪伏乞天地父母俯垂諒察將臣所帶職名亟賜鐫削之恩俾全微諒冀卒生成之澤以安賤分不勝幸甚臣方涕泣祈免之不暇何敢以自處言官唐突論事而第念積年屛蟄徒抱漆室之憂矣今承再造洪恩豈無沬血之憤耶噫嘻痛矣十數年來國運不幸亂逆層生蛇豕梟獍之徒雜出於世祿戚聯之地淊天之惡涓涓而不絶射日之凶炎炎而益熾國勢幾底於顚覆人心漸就於陷溺何幸天綱高懸乾斷斯赫麟謙吉範之極惡大憝恒善量𨩌之凶謀猾計雖已次第伏法少洩輿憤而其他當斷之諸賊非止一二應行之常典寧容少緩然而窩窟之鄭妻尙今偃息於近畿巨魁之龜柱畢境臥死於善地國榮德相之糾結凶謀潛圖國脈萬戮猶輕而收孥之典尙今未擧瑮福夏材之指日稱兵詬天肆惡千古所無而黨與之誅亦未究覈以至丙午夏秋之變尤萬萬驚懍妖媼凶醫之徑斷乳道妄投熱劑實宗社之劇罪也臣民之血讎也於是乎將相肘腋之地喆復之凶徒又從而闖發結案之宇鎭戴頭於覆載之間沮慶之時偉薄竄於海島之中古今天下寧有是哉噫凡此諸賊必討之義俱是三司之所共爭執者也章奏已盈於公車論啓曰騰於殿陛一年二年至於十餘歲遲延舊逆新逆又有許多般層疊而天聽猶邈王章久屈此雖由我殿下好生之德允洽鎭世之念方切而亦莫非在廷之臣太欠誠意未能孚格之致也顧今出入三司之人一番除職輒皆循例陳請而及奉聖批之下也又是循例數字而已由是之故上下相持前後互襲便成一副當規例未見快活底處分刑政之乖當已不可言而懲討之收殺了無其期言念及此豈非大可悶者哉且三司者國家之血脈也公議之所寄也其言雖有不槪於聖心者猶可優容而用之況此懲討之請何等共公之論而積年靳持一至於此臣實憂歎之不已也伏願聖上穆然三思廓然一斷姑待用刑之日三司之啓兩司之論倂許允從以伸邦憲以雪國讎是臣區區大願惟聖明留意焉臣無任屛營祈懇之至省疏具悉勿煩爾其勿辭察職
정조 12년
敎開城留守李致中書王若曰東藩攬轡夙著澄淸之譽西京擁旄爰畀保釐之任予志方屬僉擧允諧睠開府卽我陪京而居留必須宿望地連沁水聲勢保障之相須路通箕城人物貨賄之交湊登廟堂而參務奚但軡轄之權尊臨故都而毖頑殆過藩臬之任重惟玆管理經略之責宜資精敏通鍊之才惟卿鵠立令儀鶴潔雅操自翰苑而處經幄文學受知於先朝躋卿班而長憲臺標榜無聞於當世遼轄西繡幾效往役之勞萊紱南符寔多坐鎭之績玆授卿以開城府留守兼管理使卿其祗服寵命勉竭良圖盡陰雨綢繆之謀莫謂宰相之閑局處使星絡續之地宜念孔道之弊源楸宮護興王之基灑掃罔缺花潭訪講學之躅振勵是先凡厥稟裁自有彝典於戱牧民禦衆卿固能恢恢爲治委任責成予何必諄諄多誥行且召矣往惟欽哉故玆敎示想宜知悉知製敎宋益孝製進